ଭାରତୀୟ ଔଷଧ ଉପରେ ଟ୍ରମ୍ପ୍ଙ୍କ ଭରସା, କରୋନା ସଂକ୍ରମଣରୁ ବର୍ତ୍ତିବା ପାଇଁ ପ୍ରତିଦିନ ଖାଉଛନ୍ତି ହାଇଡ୍ରୋକ୍ସିକ୍ଲୋରୋକ୍ବିନ୍ - Prameya News7\nଭାରତୀୟ ଔଷଧ ଉପରେ ଟ୍ରମ୍ପ୍ଙ୍କ ଭରସା, କରୋନା ସଂକ୍ରମଣରୁ ବର୍ତ୍ତିବା ପାଇଁ ପ୍ରତିଦିନ ଖାଉଛନ୍ତି ହାଇଡ୍ରୋକ୍ସିକ୍ଲୋରୋକ୍ବିନ୍\nଓ୍ବାଶିଂଟନ୍ ୧୯।୫ଃ ଆମେରିକାର ରାଷ୍ଟ୍ରପତି ଡୋନାଲ୍ଡ ଟ୍ରମ୍ପ ସୋମବାର କହିଛନ୍ତି ଯେ, କରୋନା ଭାଇରସକୁ ରୋକିବା ପାଇଁ ସେ ମ୍ୟାଲେରିଆ ଔଷଧ 'ହାଇଡ୍ରୋକ୍ସିକ୍ଲୋରୋକ୍ବିନ୍' ସେବନ କରୁଛନ୍ତି । ଡୋନାଲ୍ଡ ଟ୍ରମ୍ପ୍ ହ୍ବାଇଟ୍ ହାଉସରେ ଗଣମାଧ୍ୟମ ପ୍ରତିନିଧିମାନଙ୍କୁ କହିଛନ୍ତି ଯେ, ମୁଁ ପ୍ରାୟ ଦେଢ ସପ୍ତାହ ଧରି 'ହାଇଡ୍ରୋକ୍ସିକ୍ଲୋରୋକ୍ବିନ୍' ସେବନ କରୁଛି । ଏହାସହ ଟ୍ରମ୍ପ୍ ଏହା ମଧ୍ୟ କହିଛନ୍ତି ଯେ, କୋଭିଡ୍-୧୯ର କୌଣସି ଲକ୍ଷଣ ନାହିଁ ।\nଆମେରିକାରେ ଗତ ତିନି ମାସ ମଧ୍ୟରେ ଏହି ମହାମାରୀରେ ୯୦,୦୦୦ରୁ ଅଧିକ ଲୋକଙ୍କ ମୃତ୍ୟୁ ଘଟିଛି। ଟ୍ରମ୍ପ କହିଛନ୍ତି ଯେ, ସେ ଏ ନେଇ ତାଙ୍କ ଡାକ୍ତରଙ୍କ ସହିତ ପରାମର୍ଶ କରିଥିଲେ, କିନ୍ତୁ ହ୍ବାଇଟ ହାଉସର ଡାକ୍ତର ଏହା ଉପରେ ଜୋର ଦେଇନାହାଁନ୍ତି । ସେ କହିଛନ୍ତି ଯେ, ହ୍ବାଇଟ୍ ହାଉସର ଡାକ୍ତର ଏହି ଔଷଧ ସେବନ କରିବାକୁ ପରାମର୍ଶ ଦେଇନାହାଁନ୍ତି । ମୁଁ ତାଙ୍କୁ ପଚାରିଲି ସେ ଏ ବିଷୟରେ କଣ ଭାବୁଛନ୍ତି ? ସେମାନେ କହିଥିଲେ ଯେ, ଆପଣ ଔଷଧ ସେବନ କରିବାକୁ ଚାହୁଁଛନ୍ତି କି ? ମୁଁ କହିଥିଲି ହଁ ମୁଁ ଔଷଧ ସେବନ କରିବାକୁ ଚାହୁଁଛି ।\nଟ୍ରମ୍ପ କହିଛନ୍ତି ଯେ, ସେ ପ୍ରତିଦିନ ଗୋଟିଏ ମ୍ୟାଲେରିଆ ବଟିକା ଖାଉଛନ୍ତି । ସେ କହିଥିଲେ ମୁଁ ପ୍ରତିଦିନ ଗୋଟିଏ ବଟିକା ଖାଏ । କିଛି ସମୟ ପରେ ମୁଁ ଏହାକୁ ସେବନ କରିବା ବନ୍ଦ କରିବି । ମୁଁ ଚାହୁଁଛି ଯେ, ଏହାର ଚିକିତ୍ସା ମିଳୁ ଏବଂ ଏହାର ଟୀକା ଖୁବ୍ ଶୀଘ୍ର ଉପଲବ୍ଧ ହେଉ । ମୋତେ ଲାଗୁଛି ଯେ, ଏହା ଖୁବ୍ ଶୀଘ୍ର ହୋଇଯିବ ।\nଟ୍ରମ୍ପ ତାଙ୍କ ଔଷଧ ସେବନ ବିଷୟରେ ଜଣାଇବାର କିଛି ସମୟ ପରେ ହ୍ବାଇଟ୍ ହାଉସର ଡାକ୍ତର ସିନ ପି କନଲେ କହିଛନ୍ତି ଯେ, ରାଷ୍ଟ୍ରପତି ସୁସ୍ଥ ଅଛନ୍ତି ଏବଂ କୋଭିଡ୍-୧୯ର କୌଣସି ଲକ୍ଷଣ ନାହିଁ।
